Diari Oficial de la Generalitat Valenciana


Sumari del DOGV 7074, del 24-07-2013 (2013/7655)

ORDE 13/2013, de 8 de juliol, de la Conselleria de Benestar Social, per la qual s'ordenen els Premis Infància 2013 de la Comunitat Valenciana.
----------------------------------------------------------------------------------------------------------------------------------------------

### Dades del document

Número de DOGV
:   7074

Data del DOGV
:   24-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7655


Data del document
:   08-07-2013

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDE 13/2013, de 8 de juliol, de la Conselleria de Benestar Social, per la qual s'ordenen els Premis Infància 2013 de la Comunitat Valenciana. [2013/7655]  
La Declaració dels Drets del Xiquet va ser proclamada per l'Assemblea General de les Nacions Unides en la Resolució 1386 (XIV), de 20 de novembre de 1959.  
Així mateix, l'Assemblea General de les Nacions Unides va adoptar, el 20 de novembre de 1989, la Convenció sobre els Drets del Xiquet.  
La Declaració dels Drets del Xiquet establix que es proclama perquè el xiquet puga tindre una infància feliç i gaudir, en el seu propi bé i en bé de la societat, dels drets i les llibertats que s'enuncien en esta declaració, i insta els pares, els hòmens i les dones individualment, i les organitzacions particulars, autoritats locals i governs nacionals, que reconeguen eixos drets i lluiten perquè s'observen amb mesures legislatives i d'una altra índole, adoptades de conformitat amb els principis que es contenen en la Declaració.  
En este sentit, la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, reconeix i protegix els drets bàsics del menor, especialment els continguts en la Carta de Drets del Menor de la Comunitat Valenciana.  
I en l'article 4 de l'esmentada Llei 12/2008 s'establix com una línia d'actuació que ha de seguir la Generalitat, promoure i defendre els drets individuals i col·lectius reconeguts als menors en la Constitució, tractats i acords internacionals ratificats per l'Estat espanyol, la Carta de Drets del Menor de la Comunitat Valenciana i la resta de normes que componen l'ordenament jurídic.  
D'altra banda, moltes entitats i empreses, desenrotllant el que es denomina responsabilitat social corporativa, estan compromeses amb la societat i contribuïxen voluntàriament i activament al millorament social, econòmic i ambiental, amb l'objecte de millorar la qualitat de vida dels seus empleats, de les comunitats on actuen i de la societat en el seu conjunt.  
Així mateix, les famílies educadores realitzen una labor social meritòria en l'acolliment de menors d'edat que es troben en situació de desprotecció social.  
La Conselleria de Benestar Social, en la línia marcada per l'esmentada Llei 12/2008, vol realitzar un reconeixement públic de la labor d'aquelles entitats socials, empreses, famílies educadores i persones físiques menors d'edat que més s'hagen distingit en l'acció divulgativa dels drets del xiquet, i en el foment, la promoció, el desenrotllament i el respecte dels drets del xiquet o en la realització d'actuacions en l'àmbit de la responsabilitat social corporativa.  
  
Per això, per mitjà d'esta orde, s'establixen els Premis Infància 2013 de la Comunitat Valenciana, dirigits a realitzar este reconeixement públic.  
En virtut d'això, i fent ús de les facultats que em conferixen l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social,  
  
  
ORDENE  
  
Article 1. Objecte  
1. S'establixen els Premis Infància 2013 de la Comunitat Valenciana, que tenen com a finalitat reconéixer i premiar la labor de les entitats socials, les empreses, les famílies educadores i les persones menors d'edat que més s'hagen distingit en l'acció divulgativa dels drets del xiquet i en el foment, la promoció, el desenrotllament i el respecte dels drets del xiquet, o en la realització d'actuacions en l'àmbit de la responsabilitat social corporativa.  
2. Les accions candidates als premis hauran d'haver-se realitzat, almenys en un 50%, durant l'any 2013.  
  
  
Article 2. Premis  
1. Es concediran els premis següents:  
a) Premi Infància 2013 Entitat Social, a les entitats socials, les associacions o organitzacions d'infància que més s'hagen distingit en la sensibilització, promoció i defensa dels drets de la infància.  
  
b) Premi Infància 2013 Empresa, a les empreses que més s'hagen distingit en l'àmbit de la responsabilitat social corporativa, contribuint activament a la millora social, econòmica i ambiental, en la promoció i la defensa dels drets de la infància.  
c) Premi Infància 2013 Família Educadora, a aquelles famílies que acullen menors en este recurs especialitzat que més s'hagen distingit per la seua antiguitat, nombre de menors acollits o l'especial dificultat en els acolliments.  
d) Premi Infància 2013 Menor o Grup de Menors, a la millor activitat o projecte de participació infantil en què un menor o grup de menors haja realitzat o participat en la seua vida quotidiana o en el seu àmbit escolar, cultural o social, i que haja comportat el foment, la promoció, el desenrotllament o el respecte dels drets de la infància.  
Els centres o les entitats de caràcter educatiu, social, cultural, veïnal, esportiu, recreatiu o semblant, si el projecte fa referència a una activitat exercida per un menor o grup de menors, podran optar al Premi Infància 2013, en la categoria de Menor o Grup de Menors.  
2. Els premis consistiran en una distinció commemorativa del Dia de la Infància.  
  
Article 3. Propostes de concessió  
Les propostes per a la concessió dels premis seran a iniciativa de la Conselleria de Benestar Social, per mitjà d'un informe raonat sobre els mèrits que concorren en els candidats.  
  
Article 4. Jurat  
El jurat que designarà les entitats, empreses i persones guanyadores entre les candidatures proposades estarà format per:  
a) La persona titular de la Conselleria de Benestar Social, o la persona en qui delegue, com a president/a.  
b) La persona titular de la Secretaria Autonòmica de Família i Solidaritat, o la persona en qui delegue, com a vicepresident/a.  
c) La persona titular de la Direcció General del Menor, com a vocal.  
  
d) Tres vocals designats per la persona titular de la Conselleria de Benestar Social, entre persones destacades pels seus coneixements, activitats i altres mèrits en l'àmbit social.  
e) Una persona funcionària de la Direcció General del Menor, com a secretari/ària, amb veu però sense vot.  
  
Article 5. Decisió del jurat  
El decisió del jurat es comunicarà als premiats abans del 20 de novembre de 2013, i es publicarà en el Diari Oficial de la Comunitat Valenciana.  
  
Article 6. Entrega de premis  
L'entrega dels premis tindrà lloc en un acte públic de la Conselleria de Benestar Social, amb presència dels membres del jurat.  
  
DISPOSICIONS FINALS  
  
Primera. Desplegament  
S'autoritza la Secretaria Autonòmica de Família i Solidaritat, la Subsecretaria de Benestar Social i la Direcció General del Menor a elaborar les instruccions de desplegament d'esta orde.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 8 de juliol de 2013  
  
La consellera de Benestar Social,  
ASUNCIÓN SÁNCHEZ ZAPLANA